## Cultura supera els 4,7 milions d’euros en ajudes a indústries i sector cultural afectats per la riuada

*** La Conselleria ha resolt favorablement un total de 235 sol·licituds
* Les ajudes pretenen facilitar la recuperació i reactivació del sector**

La Conselleria d’Educació, Cultura, Universitats i Ocupació ha concedit ja 4.762.827 euros a 235 beneficiaris del paquet d’ajudes a les indústries culturals i el sector editorial afectats per la riuada. D’estes ajudes s’han abonat ja 4.571.227, amb ajudes que arriben als 90.000 euros per beneficiari.

Estes ajudes directes es corresponen a dos decrets aprovats pel Consell el 23 de desembre passat, pels quals s’aproven les bases reguladores i el procediment de concessió d’ajudes urgents per a reactivar el sector cultural afectat per les inundacions del 29 d’octubre.

Cal destacar que estos pagaments s’han iniciat amb agilitat, atés que el termini de presentació de sol·licituds va finalitzar l’11 de febrer i tan sols uns dies després ja s’estaven abonant les primeres ajudes.

Este dilluns s’ha publicat en el [DOGV](https://dogv.gva.es/datos/2025/03/17/pdf/2025_6648_es.pdf) una nova resolució d’ajudes urgents per a professionals i empreses d’indústries culturals. En total s’han resolt 20 expedients per un import de 191.600 euros.

Estes ajudes se sumen a les d’una primera resolució publicada en el [DOGV](https://dogv.gva.es/va/resultat-dogv?signatura=2025/2207) del 10 de febrer, per la qual es concedien ajudes per import d’1.380.000 euros, que corresponen a 77 expedients, i en una altra resolució publicada en el [DOGV](https://dogv.gva.es/va/resultat-dogv?signatura=2025/3191&term=industrias%20culturales) del 24 de febrer, que resolia favorablement 101 sol·licituds més d’ajudes, que ascendixen a 2.211.400 euros.

Així mateix, el 20 de febrer es va publicar en el [DOGV](https://dogv.gva.es/va/resultat-dogv?signatura=2025/2828&term=sector%20editorial) la resolució de les ajudes a 34 beneficiaris d’empreses del sector editorial, que arriben als 979.827,47 euros.

**6 milions d’euros d’ajudes**

La Generalitat pretén facilitar la reposició de ferramentes bàsiques necessàries perquè les indústries culturals puguen reprendre la seua activitat, així com atendre en esta fase les primeres necessitats que permeten facilitar la recuperació i reactivació del sector.

En concret, la Conselleria d’Educació, Cultura, Universitats i Ocupació ha destinat un import de cinc milions d’euros en ajudes dirigides a professionals i empreses del sector cultural i al sector editorial afectats pel temporal.

Estes ajudes estan dirigides a la reparació i reposició de danys materials mobles necessaris per al desenrotllament de les activitats productives, i podran arribar als 90.000 euros en funció dels danys estimats.

Així mateix, s’ha destinat un milió d’euros per a professionals i empreses del sector editorial que estiguen radicats en els municipis afectats o tinguen instal·lacions afectades per les inundacions en estos municipis. Estes ajudes van destinades a la reimpressió per a reposició dels llibres danyats i destruïts a conseqüència de la riuada que estiguen publicats tant en castellà com valencià.

Fecha: 17/03/2025